Liverpool trakk Solbakkens lag – Molde møter Club Brugge
Sparta Praha blir Liverpools første hinder i utslagsfasen i Europa League. Mens Molde skal møte Ronny Deilas Club Brugge i Conference League.  Åttedelsfinalen mellom Sparta Praha og Liverpool i Europa League spilles 7. og 14. mars. Liverpool vant i høst sin gruppe og var seedet i torsdagens trekning. Markus Solbakken er en del av Sparta Praha-stallen etter at han forlot Viking i januar. – Nå får vi virkelig testet om blod er tykkere enn vann, ler pappa og Liverpool-supporter Ståle Solbakken. Den norske landslagssjefen fikk aldri minutter på Anfield-gresset.  – Jeg har sittet på benken for Wimbledon. Men det kan Markus fort komme til å gjøre også, sier landslagssjefen til VG. Nå kan sønnen, som er Tottenham-supporter, få oppleve farens guttedrøm. – Det blir spennende å se om han får sjansen. Han har kommet inn i et par kamper og spilt én seriekamp fra start. Han ligger nok tett på, men de har en veldig god sentral midbaneduo, sier pappa Solbakken. Tre engelske lag henger med i Uefas nest gjeveste europacup. West Ham og Brighton gikk også videre som puljevinnere, og i trekningen fikk de henholdsvis tyske Freiburg og italienske Roma. Molde imponerte og slo ut polske Legia Warszawa i Conference League torsdag.  Nå er det klart at de skal møte Club Brugge - hvor Ronny Deila er trener for landslagsspillerne Antonio Nusa og Hugo Vetlesen. Kampene spilles 7. og 14. mars.  PS! Bodø/Glimt røk ut for Ajax etter torsdagens 1-2-tap på Aspmyra. Nederlenderne sikret avansementet i ekstraomgangene og vant 4-3 over to kamper.
Sparta Praha møter Liverpool i åttedelsfinalen i Europa League 7. og 14. mars Markus Solbakken er en del av Sparta Praha-laget som møter pappa Ståle Solbakkens favorittlag, Liverpool Molde skal møte Club Brugge, med Ronny Deila som trener, i Conference League Kampene mellom Molde og Club Brugge spilles også 7. og 14. mars Bodø/Glimt røk ut mot Ajax i Europa League etter torsdagens 1-2-tap